מתפרסמת בזה הצעת חוק מטעם ועדת הכנסת:

 סימוכין: 00040416

הצעת חוק שידורי טלוויזיה מהכנסת (תיקון מס' \_\_), התשע"ו–2016

|  |  |  |
| --- | --- | --- |
| תיקון שם החוק | 1. | בחוק שידורי טלוויזיה מהכנסת, התשס"ד–2003[[1]](#footnote-1) (להלן – החוק העיקרי), בשם החוק, במקום "שידורי טלוויזיה" יבוא "שידורים". |
| תיקון סעיף 1 | 2. | בסעיף 1 לחוק העיקרי, במקום "שידורי טלוויזיה מן הכנסת" יבוא "שידורים מהכנסת באמצעות טלוויזיה ואינטרנט", במקום "מישדרים אחרים" יבוא "מישדרים מוספים", במקום "ולעבודתה" יבוא "ולמגוון היבטי עבודתה" ובסופו יבוא "ובכללם את מעמד הכנסת כבית הנבחרים של המדינה, והכול בזיקה לעבודת הכנסת ובדרך שתבטיח שקיפות לגבי עבודתה". |
| תיקון סעיף 2 | 3. | בסעיף 2 לחוק העיקרי – |
|  |  | (1) בהגדרה "הגוף המשדר", במקום הסיפה החל במילה "לביצוע" יבוא "לשידורים לפי חוק זה"; |
|  |  | (2) בהגדרה ""הערוץ", "ערוץ הכנסת"", בסופה יבוא "בטלוויזיה ובאינטרנט"; |
|  |  | (3) בהגדרה "מישדרים מוספים", במקום "מישדרי טלוויזיה," יבוא "מישדרים", ובסופה יבוא "והכול בזיקה למגוון היבטי עבודת הכנסת."; |
|  |  | (4) בהגדרה "שידורי הכנסת", במקום "שידורי טלוויזיה" יבוא "שידורים", ובסופה יבוא "(בחוק זה – אירועים ממלכתיים)". |
| תיקון סעיף 3 | 4. | בסעיף 3 לחוק העיקרי, האמור בו יסומן "(א)" ואחריו יבוא: |
|  |  | "(ב) הגוף המשדר יספק תוכן באמצעות טלוויזיה ואינטרנט, וכן שירותים הנלווים להם במישרין, לרבות שירותי חוזי או שמע, שידורים דו-כיווניים והידודיים; על התוכן שיספק הגוף המשדר באינטרנט יחולו ההוראות לפי חוק זה, בשינויים המחויבים, אלא אם כן נקבע כי הן חלות על שידורי הטלוויזיה בלבד." |
| הוספת סעיף 3א | 5. | אחרי סעיף 3 לחוק העיקרי יבוא: |
|  |  | "מניעת ביזוי הכנסת בשידורי הערוץ  | 3א. | הגוף המשדר יימנע בשידוריו מביזוי הכנסת כבית הנבחרים של המדינה; אין בהוראות סעיף זה כדי למנוע סיקור עובדתי של הנעשה בכנסת." |
| תיקון סעיף 4 | 6. | בסעיף 4 לחוק העיקרי –  |
|  |  | (1) במקום כותרת השוליים יבוא "קביעת מדיניות לעניין שידורי ערוץ הכנסת"; |
|  |  | (2) בפסקה (3), בסופה יבוא "בשידור חי ובשידור ראשון שאינו שידור חי;" |
|  |  | (3) בפסקה (4), במקום "ממלכתיים" יבוא "רשמיים"; |
|  |  | (4) פסקה (7) – תימחק. |
| הוספת סעיפים 4א ו-4ב | 7. | אחרי סעיף 4 לחוק העיקרי יבוא: |
|  |  | "צילום ושידור של הדובר בישיבות מליאת הכנסת  | 4א. | בעת צילום ושידור של ישיבות מליאת הכנסת, ישדר הגוף המשדר את מי שקיבל רשות דיבור מיושב ראש הישיבה או את יושב ראש הישיבה כשהוא הדובר; אין בהוראות סעיף זה כדי למנוע מהגוף המשדר לצלם ולשדר במקביל התרחשויות אחרות במליאת הכנסת, במהלך דברי הדובר.  |
|  |  | הוראות לעניין המועצה לפי חוק זה | 4ב. | (א) לשם הפעלת סמכויותיה ומילוי תפקידיה לפי חוק זה, תכלול המועצה ארבעה חברים נוספים שהם אנשי ציבור בעלי ידע וניסיון בעבודה הפרלמנטרית, ובכלל זה חברי כנסת לשעבר או עובדי הכנסת לשעבר, שניים מהם ימנה יושב ראש הכנסת, ושניים מהם – ראש האופוזיציה. |
|  |  |  |  |  |  | (ב) ההוראות החלות לפי דין לעניין בדיקת כשירותם והתאמתם של המועמדים לכהונה כחברי המועצה בהתאם להוראות סעיף קטן (א), וכן הוראות סעיפים 6ב(ד), 6ג ו-6ד לחוק התקשורת, יחולו על חברי המועצה שימונו לפי הסעיף הקטן האמור, בשינויים המחויבים ובשינוי זה: בסעיף 6ג(א), בסופו יקראו "ואולם, לא יראו חבר מועצה שמונה לפי הוראות סעיף 4ב לחוק שידורים מהכנסת, התשס"ד–2003, כקשור בעניין העומד לדיון במועצה או בוועדה מוועדותיה בשל כך בלבד שהוא מביא בחשבון גם את ענייני הכנסת או בשל היותו חבר כנסת לשעבר או עובד הכנסת לשעבר." |
| תיקון סעיף 7 | 8. | בסעיף 7(א) לחוק העיקרי, במקום "ויכללו" יבוא "ויכול שיכללו", ובסופו יבוא "לא כללו תנאי המכרז התייחסות לתמורה המרבית כאמור, לא יעלה סכום התמורה שתשלם הכנסת לזוכה על הסכום שהוקצה לכך בתקציבה המאושר של הכנסת". |
| תיקון סעיף 8 | 9. | בסעיף 8(1) לחוק העיקרי, בסופו יבוא "ובלבד שיתחייב לקיים מערכת חשבונאית נפרדת לעניין פעילותו כגוף משדר בערוץ הכנסת; המועצה רשאית לקבוע כי תאגיד כאמור יהיה רשאי להשתתף במכרז אם יתחייב כי לשם פעילותו כגוף המשדר בערוץ הכנסת יקים תאגיד נפרד;". |
| תיקון סעיף 11 | 10. | בסעיף 11 לחוק העיקרי – |
|  |  | (1) בסעיף קטן (ב), המילים "הנערכים על ידי הכנסת" – יימחקו, ובסופו יבוא "ולהוראות אלה: |
|  |  |  | (1) כל דיוני הוועדות יצולמו וישודרו בערוץ הכנסת, אלא אם כן הדיון חסוי לפי כל דין; |
|  |  |  | (2) כל האירועים הממלכתיים שהכנסת ביקשה לשדרם ישודרו בערוץ הכנסת, אף אם לשם שידורם בטלוויזיה בערוץ הכנסת נדרשות היערכות מיוחדת או הוצאות מיוחדות, ובלבד שמספרם המרבי לא יעלה על עשרה בשנה; אין בהוראות פסקה זו כדי למנוע מהגוף המשדר לצלם ולשדר אירועים ממלכתיים נוספים."; |
|  |  | (2) אחרי סעיף קטן (ב) יבוא: |
|  |  |  | "(ב1) הגוף המשדר ילווה את שידורי הטלוויזיה של דיוני מליאת הכנסת וועדות הכנסת בכיתוב הכולל מידע ודברי הסבר על מהות הדיונים האמורים, בהתאם לכללים שתקבע המועצה לעניין זה."; |
|  |  | (3) בסעיף קטן (ג), במקום "שידורי הכנסת שאינם" יבוא "שידורי הטלוויזיה שמעביר הגוף המשדר ואינם" ובסופו יבוא "המועצה רשאית לקבוע כללים לעניין התרגום לפי סעיף קטן זה". |
| תיקון סעיף 19 | 11. | בסעיף 19 לחוק העיקרי –  |
|  |  | (1) ברישה, אחרי "האלה" יבוא "בלבד"; |
|  |  | (2) בפסקה (1), במקום "תקציב" יבוא "הסכום שהוקצה לכך בתקציבה המאושר של". |
| תיקון חוק התקשורת (בזק ושידורים) | 12. | בחוק התקשורת (בזק ושידורים), התשמ"ב–1982[[2]](#footnote-2), בסעיף 6כא1(ב)(2), במקום "שידורי טלוויזיה מהכנסת" יבוא "שידורים מהכנסת". |
| תיקון חוק הרשות השנייה לטלוויזיה ורדיו | 13. | בחוק הרשות השנייה לטלוויזיה ורדיו, התש"ן–1990[[3]](#footnote-3), בסעיף 1, בהגדרה "ערוץ הכנסת", במקום "שידורי טלוויזיה מהכנסת" יבוא "שידורים מהכנסת". |
| תיקון חוק שידורי טלוויזיה (כתוביות ושפת סימנים) | 14. | בחוק שידורי טלוויזיה (כתוביות ושפת סימנים), התשס"ה–2005[[4]](#footnote-4), בכל מקום, במקום "חוק שידורי טלוויזיה מהכנסת" יבוא "חוק שידורים מהכנסת". |

דברי הסבר

**כללי** חוק שידורי טלוויזיה מהכנסת, התשס"ד–2003 (להלן – החוק), נועד בעיקרו להנגיש את עבודת הכנסת לציבור הרחב, באמצעות העברת שידורי טלוויזיה מהכנסת בערוץ שיועד למטרה זו – ערוץ הכנסת. לשם כך, נקבע בחוק כי הגוף המשדר, שייבחר במכרז שתפרסם המועצה לשידורי כבלים ולשידורי לוויין (להלן – המועצה) ויקבל רישיון לשידור בערוץ הכנסת, ישדר את ישיבות מליאת הכנסת וועדות הכנסת וכן אירועים ממלכתיים הנערכים על ידי הכנסת במשכן הכנסת או מחוץ למשכן. כמו כן, החוק קובע כי בערוץ הכנסת ישודרו מישדרי טלוויזיה העוסקים בענייני הכנסת, או מישדרים שמטרתם טיפוח מודעות אזרחית וחיזוק ערכי הדמוקרטיה, או שעניינם מתן מידע או העשרה (להלן – מישדרים מוספים).

נוסף על הוראות החוק, חלות על הגוף המשדר תקנות שהתקינה ועדת הכנסת מכוח החוק, שבהן נקבעה מדיניות בנושאים הנוגעים לשידורים בערוץ הכנסת (תקנות שידורי טלוויזיה מהכנסת, התשס"ו–2005), וכן כללים שהמועצה הוסמכה לקבוע לעניין השידורים בערוץ הכנסת ואופי הפעילות של הגוף המשדר. לעניין כללים אלה, קובע החוק כי בנושאים שלגביהם נקבעה מדיניות בתקנות האמורות, ייקבעו הכללים בהתאם לאותה מדיניות (כללי שידורי טלוויזיה מהכנסת, התשס"ז–2006).

ברישיון לשידור בערוץ הכנסת, שנתנה המועצה לחברת החדשות הישראלית בע"מ (חברת החדשות של ערוץ 2), נקבע כי תוקפו הוא לתקופה של ארבע שנים, שתחילתה ביום י"ג בחשוון התשס"ז (4 בנובמבר 2006), עם אפשרות הארכה לשתי תקופות נוספות של שלוש שנים כל אחת. המועצה האריכה את תוקף הרישיון בשתי התקופות כאמור, כך שתוקפו היה אמור לפקוע ביום ב' בחשוון התשע"ז (4 בנובמבר 2016).

מאחר שמאז חקיקתו של החוק חלפו למעלה מ-12 שנים, החליט יושב ראש הכנסת, ביום ח' באלול התשע"ה (23 באוגוסט 2015), למנות ועדה ציבורית לבחינת ההסדרה של שידורי ערוץ הכנסת, בראשות השופטת בדימוס שרה פריש (להלן – הוועדה הציבורית). מינוי הוועדה הציבורית נועד לאפשר בחינה מחודשת, לפני פרסום המכרז החדש, של תפיסת הערוץ והעקרונות העומדים בבסיסו, כפי שעוגנו בחוק וכן בתקנות ובכללים שנקבעו מכוחו, בין היתר בהתבסס על הניסיון שנצבר באותן שנים ובהתחשב בהתפתחויות טכנולוגיות ואחרות בענף התקשורת.

במקביל, וכדי לאפשר לוועדה הציבורית להשלים את עבודתה, ולאחר מכן – לאפשר ליושב ראש הכנסת ולכנסת לבחון את המלצות הוועדה ולעגן אותן, ככל שיידרש, בהוראות לפי החוק ובמכרז לבחירת גוף משדר חדש, נענתה המועצה לבקשת הכנסת, והחליטה על הארכת תקופת הרישיון לשידורים בערוץ הכנסת בשישה חודשים נוספים, כך שהוא עתיד לפקוע ביום ז' באייר התשע"ז (3 במאי 2017).

 הוועדה הציבורית הגישה את המלצותיה ליושב ראש הכנסת ביום ה' באדר א' התשע"ו (14 בפברואר 2016), ולאחר בחינת ההמלצות, החליט יושב ראש הכנסת לאמץ את עיקרי המלצותיה של הוועדה הציבורית. בהצעת חוק זו מוצע לעגן את התיקונים הנדרשים ליישום אותן המלצות.

**סעיפים 1 ו-2** לפי סעיף 1 לחוק, מטרתו היא "להסדיר שידורי טלוויזיה מן הכנסת והפצתם לציבור הרחב יחד עם מישדרים אחרים בעלי ענין ציבורי, כדי לאפשר נגישות לדיוני הכנסת ולעבודתה, לטפח מודעות אזרחית ולחזק את ערכי הדמוקרטיה." אחת מהמלצותיה העיקריות של הוועדה הציבורית היא להרחיב את השידורים מהכנסת לאמצעי מדיה נוספים, מעבר לשידורי טלוויזיה, כדי להגביר את נגישות העבודה הפרלמנטרית לציבור. הרחבת אמצעי המדיה שדרכם יועברו השידורים מהכנסת עולה בקנה אחד עם ההתפתחויות הטכנולוגיות, ועשויה להביא להרחבת קהל הצופים בשידורים, שיוכל לצפות בנעשה בכנסת בכל עת, ללא ההגבלה המתחייבת ממאפייניו של ערוץ טלוויזיה ומלוח שידוריו.

לפיכך מוצע לתקן את שם החוק, כך שיבטא את הרחבת אמצעי המדיה שישמשו להעברת השידורים. כמו כן, מוצע לתקן את סעיף 1 האמור ולקבוע בו כי מטרתו של החוק היא להסדיר שידורים מהכנסת, הן באמצעות טלוויזיה והן באמצעות האינטרנט. נוסף על כך, מוצע להבהיר כי השידורים מהכנסת יופצו יחד עם מישדרים מוספים, ולא עם "מישדרים אחרים" כפי שקובע היום החוק.

המלצה נוספת של הוועדה הציבורית נוגעת לצורך להרחיב את התוכן הפרלמנטרי המשודר בערוץ הכנסת ולמקד את המישדרים המוספים לכאלה שיש להם זיקה לעבודת הכנסת. לפיכך, מוצע לקבוע כי מטרת הפצתם של השידורים מהכנסת תהיה לאפשר נגישות למגוון ההיבטים של עבודת הכנסת, וכי גם טיפוח מודעות אזרחית וחיזוק ערכי הדמוקרטיה, הנכללות היום בין מטרות הפצת השידורים מהכנסת, יהיו בזיקה לעבודת הכנסת ובדרך שתבטיח שקיפות לגבי עבודתה. מאחר שביסוד הקמתו של ערוץ הכנסת עמדו הגדלת מעורבותו של האזרח בהליך הדמוקרטי וחיזוק אמון הציבור בשיטת הממשל וברשויות השלטון, מוצע להבהיר כי במסגרת חיזוק ערכי הדמוקרטיה נכלל גם חיזוק מעמדה של הכנסת כרשות המחוקקת.

**סעיף 3 להגדרה "מישדרים מוספים"** – מישדרים מוספים הם התכניות שמשודרות בערוץ הכנסת נוסף על שידורי הכנסת, המוגדרים כדיוני מליאת הכנסת, ועדות הכנסת ואירועים ממלכתיים הנערכים על ידי הכנסת במשכן הכנסת או מחוץ למשכן. לפי ההגדרה כנוסחה היום, אין הכרח כי המישדרים המוספים יהיו בענייני הכנסת, והגוף המשדר רשאי לשדר גם מישדרים "שמטרתם טיפוח מודעות אזרחית וחיזוק ערכי הדמוקרטיה או שעניינם מתן מידע או העשרה". מוצע לקבוע כי תוכן המישדרים המוספים יתמקד בנושאים שיש להם זיקה להיבטים השונים של עבודת הכנסת.

עוד מוצע לתקן את ההגדרות "הגוף המשדר", "שידורי הכנסת" ו"הערוץ", "ערוץ הכנסת",כדי להתאימן להצעה להרחיב את אמצעי המדיה שישמשו להפצת השידורים על ידי הגוף המשדר בערוץ הכנסת, כך שהם יופצו באינטרנט, נוסף על שידורי טלוויזיה.

**סעיף 4** סעיף 3 לחוק קובע כי שידורי ערוץ הכנסת יכללו את שידורי הכנסת ואת המישדרים המוספים, שישודרו בהתאם להוראות החוק. כדי לעגן את הרחבת אמצעי המדיה שישמשו להפצת השידורים האמורים, מוצע לקבוע כי הגוף המשדר יספק תוכן באמצעות טלוויזיה, וכן באמצעות אתר אינטרנט ייעודי שהגוף המשדר יחויב להקים, בדומה להוראות שנקבעו בחוק השידור הציבורי הישראלי, התשע"ד–2014, לעניין אופן העברתם של שידורי תאגיד השידור הישראלי.

**סעיף 5** במטרה לחזק את אמון הציבור בכנסת כבית הנבחרים של המדינה וכרשות המחוקקת, סברה הוועדה הציבורית כי ראוי לקבוע כי על הגוף המשדר להימנע בשידוריו מביזוי הכנסת כבית הנבחרים של המדינה. יצוין, כי בכללי שידורי טלוויזיה מהכנסת, התשס"ז–2006 (להלן – הכללים) שקבעה המועצה, ישנן בין היתר הוראות לעניין אתיקה בשידורי ערוץ הכנסת. ואולם, לעניין אתיקה בשידורי הערוץ, מדובר בכללים הדומים במהותם לכללים בנושא זה החלים על גופים משדרים אחרים, ולא נקבעו הוראות המביאות בחשבון את אופיו של ערוץ הכנסת כערוץ הממומן מכספי ציבור ומופעל בידי גורם פרטי ואת מטרותיו הייחודיות. כך, סעיף 25(א) לכללים קובע כי "הגוף המשדר יקפיד כי השפה ואופן הביטוי המשמשים בשידוריו יתאימו לאופיו של הערוץ ולמטרותיו", אך אין די בהוראה זו. לפיכך, מוצע, כאמור, לעגן בחוק את חובתו של הגוף המשדר להימנע מביזוי הכנסת בשידוריו. עם זאת מוצע להבהיר, כי אין באיסור האמור כדי להגביל את החופש העיתונאי של הגוף המשדר, ככל שמדובר בסיקור עובדתי של ההתרחשויות בכנסת.

**סעיף 6** סעיף 4 לחוק מסמיך את ועדת הכנסת להתקין תקנות שבהן תקבע מדיניות בנושאים שונים כמפורט בסעיף.

לעניין נושא אופן הסיקור בשידורי הכנסת, לרבות שידור ישיבות הוועדות: לפי סעיף 6(ד) לחוק, צוות התיאום (צוות שממנה יושב ראש הכנסת מבין עובדי הכנסת) ונציגי הגוף המשדר מחליטים על לוח השידורים של הוועדות שדיוניהן ישודרו מידי שבוע "בין בשידור ישיר ובין בשידור שאינו ישיר", על פי המדיניות שנקבעה בתקנה 6 לתקנות שידורי טלוויזיה מהכנסת, התשס"ו–2005 (להלן – התקנות) לפי סעיף 4(3) לחוק. מוצע להבהיר כי המדיניות שוועדת הכנסת מוסמכת לקבוע לעניין שידור דיוני ועדות מתייחסת הן לשידור חי והן לשידור ראשון שאינו שידור חי.

נוסף על כך, מוצע למחוק את פסקה (7) של סעיף 4 לחוק, המסמיכה את ועדת הכנסת לקבוע בתקנות מדיניות לעניין ליווי שידורי הערוץ בכתוביות או תרגומם לשפת הסימנים. מכוח פסקה זו נקבעו בתקנות הוראות לעניין ליווי שידורי הערוץ בכתוביות (תקנה 8 לתקנות), אף שההסדר המקיף לעניין חובות גופים משדרים ללוות את שידוריהם בכתוביות ובתרגום לשפת סימנים, נקבע בחקיקה ראשית, בחוק שידורי טלוויזיה (כתוביות ושפת סימנים), התשס"ו–2005 (להלן – חוק כתוביות ושפת סימנים). הקביעה בתקנות התחייבה בשל כך שההסדר בחוק האמור, הקובע חובות מוגברות יותר מאלה שנקבעו בתקנות, נכנס לתוקף לגבי הגוף המשדר בערוץ הכנסת רק ביום ט"ו בחשוון התש"ע (2 בנובמבר 2009). דהיינו, ההסמכה לפי סעיף 4(7) לחוק נועדה לאפשר קביעת הסדרי ביניים בנושא כתוביות ותרגום לשפת סימנים, עד לכניסתו לתוקף של חוק כתוביות ושפת סימנים לגבי ערוץ הכנסת. לפיכך, ולמען הסר ספק, מוצע להבהיר כי ההסדר החל על הגוף המשדר בערוץ הכנסת, בנושא כתוביות ותרגום לשפת סימנים, הוא חוק כתוביות ושפת סימנים, ואין עוד צורך בהסמכת ועדת הכנסת לקבוע מדיניות בעניין זה בתקנות.

**סעיף 7 לסעיף 4א המוצע** סעיף 11(א) לחוק קובע כי דיוני מליאת הכנסת ישודרו בערוץ הכנסת במלואם, בשידור חי וללא קטיעה או עריכה, והגוף המשדר רשאי לקטוע את השידור החי של ישיבות המליאה בשני מקרים בלבד, לפי התקנות: לשם שידור מהדורת חדשות יומית או לשם שידור הודעת חירום בעת חירום.

בפועל, במליאת הכנסת מוצבות חמש מצלמות באופן קבוע, הנשלטות מחדר הבקרה שבאולפני ערוץ הכנסת, כך שהגוף המשדר מחליט למעשה, בכל רגע נתון, איזה חומר יצולם וישודר בערוץ. ואולם, כל החלטה בנוגע לצילום או אי-צילום של התרחשות במליאה, כגון התמקדות בדובר מסוים או בחילופי דברים במליאה – יש בה משום עריכה, הלכה למעשה, שכן מדובר בבחירה אם לצלם ולשדר ברגע נתון את הנואם או את המליאה.

כפי שצוין לעיל, ועדת הכנסת מוסמכת היום בין היתר לקבוע בתקנות מדיניות לעניין אופן סיקור שידורי הכנסת, אך ההוראות שקבעה ועדת הכנסת בנושא זה, בתקנה 2 לתקנות, אינן מחייבות לצלם את הדובר. בדומה למקובל במדינות בעלות מסורת פרלמנטרית ודמוקרטית, וכדי להבטיח כי הצופים ייחשפו למי שקיבל רשות דיבור במליאה, מוצע כי הגוף המשדר יתמקד בדובר במליאת הכנסת, יצלם אותו וישדר את כל דבריו. עם זאת, מוצע לקבוע כי אין בהוראה זו כדי למנוע מהגוף המשדר, לפי שיקול דעתו העיתונאי, לצלם ולשדר התרחשויות אחרות במליאה, במקביל לדברי הדובר, כגון באמצעות מסך מפוצל, כדי לתת לצופים תמונה רחבה על מלוא ההתרחשויות במליאה.

**לסעיף 4ב המוצע** סעיף 5 לחוק קובע כי המועצה היא המאסדר לעניין פעילותו של הגוף המשדר בערוץ הכנסת, ובין תפקידיה בחירת הגוף המשדר במכרז והענקת רישיון לשידורים בערוץ הכנסת, קביעת כללים והוראות לעניין השידורים בערוץ הכנסת וכן פיקוח שוטף על קיום השידורים בערוץ ועל ביצוע ההוראות לפי החוק. המועצה פועלת במסגרת משרד התקשורת, ו-13 חבריה מתמנים על ידי הממשלה, לפי הוראות חוק התקשורת (בזק ושידורים), התשמ"ב–1982, שישה מהם נציגי הממשלה (עובדי המדינה) ושבעה – נציגי ציבור. מאחר שעבודת הפיקוח על פעילותו של הגוף המשדר בערוץ הכנסת דורשת ידע ומומחיות מעמיקים בעבודה הפרלמנטרית, והרכב המועצה לפי חוק התקשורת אינו מחייב היום מינוי חברי מועצה בעלי ידע ומומחיות כאמור, המליצה הוועדה הציבורית להוסיף להרכב המועצה בין שניים לארבעה נציגי ציבור בעלי ידע וניסיון בעבודה הפרלמנטרית, שיהיו חלק ממנה לעניין מילוי תפקידיה והפעלת סמכויותיה בנוגע לשידורי ערוץ הכנסת. הוועדה הציבורית סברה כי ראוי להוסיף למועצה חברים כאמור בהתחשב בייחודיותו של ערוץ הכנסת, ובכלל זה בצורך לקבוע כללים ייעודיים בעניינו, וכן בשים לב למגוון הרחב של הערוצים והנושאים שהמועצה מטפלת בהם היום ולעומס העבודה הנובע מכך. לפי ההמלצה, נציגי הציבור שיתווספו להרכב המועצה יכול שיהיו חברי הכנסת לשעבר או עובדי הכנסת לשעבר, מחציתם ימונו בידי יושב ראש הכנסת, שככלל משתייך לסיעות הקואליציה, ומחציתם – בידי ראש האופוזיציה.

על בסיס המלצה זו מוצע לקבוע שלמועצה יתווספו ארבעה חברים, שניים מהם ימונו בידי יושב ראש הכנסת ושניים בידי ראש האופוזיציה, שכן לא אחת האופוזיציה כוללת סיעות הנבדלות בהשקפת עולמן ואין ביניהן בהכרח מכנה אידיאולוגי משותף. לפיכך, כדי לתת ייצוג הולם למגוון ההשקפות, יש לאפשר לראש האופוזיציה למנות שני חברים למועצה. לפי המוצע, על מינוי חברי המועצה הנוספים כאמור יחולו הוראות לפי דין לעניין בדיקת כשירות מועמדים לכהונה כחברי המועצה, ובכלל זה בדיקת כשירות והתאמה על ידי הוועדה לבדיקת מינויים לפי הוראות חוק החברות הממשלתיות, התשל"ה-1975, וכן ההוראות הרלוונטיות בחוק התקשורת (בזק ושידורים), התשמ"ב–1982, לעניין כהונתם של חברי המועצה.

**סעיף 8**  לפי סעיף 7 לחוק, המועצה מוסמכת לקבוע את תנאי המכרז לבחירת הגוף המשדר, בהתייעצות עם צוות התיאום. תנאי המכרז נקבעים לפי המדיניות שקבעה ועדת הכנסת בתקנות והכללים שקבעה המועצה, ועליהם לכלול התייחסות לתמורה המרבית שתשלם הכנסת לזוכה במכרז, מתקציבה המאושר. לפי אותו סעיף, המועצה משמשת כוועדת המכרזים לבחירת הגוף המשדר. הוועדה הציבורית סברה כי כדי להביא לתוצאה המיטבית במכרז, ובהתחשב בידע ובניסיון שנצברו לגבי המרכיבים העיקריים הנדרשים לשם הפעלת ערוץ הכנסת, אין הכרח כי המכרז יכלול את סכום התמורה המרבית שתשלם הכנסת לזוכה. הוועדה הציבורית המליצה להותיר בידי המועצה, בשבתה כוועדת המכרזים, את הסמכות להחליט אם לצורך קבלת ההצעה המיטבית יש צורך לכלול בתנאי המכרז את התמורה המרבית שתשלם הכנסת לזוכה, או לאפשר תחרות גם על בסיס התמורה שיבקשו המציעים במכרז. מוצע אפוא לתקן את סעיף 7 לחוק ולקבוע כי תנאי המכרז יכול שיכללו התייחסות לתמורה המרבית כאמור, אך יובהר כי בכל מקרה, אף אם תנאי המכרז לא יכללו התייחסות כאמור, לא תעלה התמורה המרבית שתשולם לזוכה על הסכום שהקצתה לכך הכנסת מתקציבה המאושר.

**סעיף 9** סעיף 8 לחוק קובע כי במכרז לבחירת הגוף המשדר בערוץ הכנסת רשאים להשתתף כל אחד מאלה:

1. תאגיד הרשאי על פי דין להפיק ולשדר תכניות חדשות בטלוויזיה בישראל (להלן – תאגיד חדשות) (סעיף 8(1));
2. תאגיד הרשום בישראל ומרכז עסקיו בישראל, שמתקיימים בו תנאים המפורטים בסעיף האמור שעיקרם זיקה לישראל ומניעת בעלויות צולבות בשוק התקשורת (סעיף 8(2)).

כדי לאפשר בקרה תקציבית יעילה יותר על הגוף המשדר בערוץ הכנסת, מוצע לקבוע, כי תנאי להשתתפותו של תאגיד חדשות במכרז יהיה מתן התחייבות לקיים מערכת חשבונאית נפרדת בין פעילותו כתאגיד חדשות לבין פעילותו כגוף משדר בערוץ הכנסת. עוד מוצע לקבוע כי המועצה תהיה רשאית להתנות את השתתפותו של תאגיד חדשות במכרז בהתחייבות להקים תאגיד נפרד לעניין פעילותו כגוף משדר בערוץ הכנסת, במקום ההתחייבות האמורה.

**סעיף 10** סעיף 11 לחוק קובע הוראות לעניין שידורי הכנסת, הכוללים את שידור ישיבות מליאת הכנסת, ישיבות ועדות הכנסת וכן אירועים ממלכתיים הנערכים על ידי הכנסת במשכן הכנסת או מחוץ למשכן. מוצע לתקן את הוראות הסעיף האמור בעניינים אלה: שידור דיוני הוועדות, שידור אירועים ממלכתיים וכתוביות בשידורי הכנסת.

1. שידור דיוני ועדות:

סעיף 11(ב) קובע כי על הגוף המשדר להעביר את הדיונים בוועדות הכנסת ואת האירועים הממלכתיים הנערכים על ידי הכנסת, בהתאם להוראות לפי החוק. סעיף 6(ד) לחוק קובע כי ישיבות ועדות הכנסת ישודרו בערוץ הכנסת לפי החלטת צוות משותף של צוות התיאום ונציגי הגוף המשדר, בהתאם למדיניות שקבעה ועדת הכנסת בתקנות לפי סעיף 4 לחוק. ואולם, בפועל, יושב ראש ועדה רשאי להחליט כי ישיבת ועדה בראשותו לא תשודר בערוץ הכנסת, גם אם אינה ישיבה חסויה לפי דין. כדי להביא לחשיפה רחבה ככל הניתן של העבודה הפרלמנטרית לציבור, המליצה הוועדה הציבורית להגדיל את מספרן של ישיבות הוועדות המשודרות בערוץ הכנסת, ולקבוע כי כל דיון ועדה, שאינו דיון חסוי לפי דין, יצולם לשם שידורו בערוץ הכנסת.

2. שידור אירועים ממלכתיים:

מאחר שהכנסת עורכת מספר רב של אירועים ממלכתיים, המליצה הוועדה הציבורית להסדיר את קביעת האירועים שישודרו בערוץ הכנסת. לפיכך מוצע לקבוע כי הגוף המשדר יצלם וישדר בערוץ הכנסת את האירועים הממלכתיים בהתאם לבקשת הכנסת. עם זאת, מאחר שצילום חלק מהאירועים הממלכתיים כרוך בהיערכות מיוחדת או בהוצאות מיוחדות, מוצע להגביל את מספר האירועים שהכנסת תהיה רשאית לדרוש את צילומם ושידורם לעשרה אירועים בשנה לכל היותר.

כמו כן, נוכח הגדרת אירועים ממלכתיים בסעיף 2 לחוק, מוצע להתאים את נוסח סעיף 11(ב) לחוק ולמחוק ממנו את המילים "הנערכים על ידי הכנסת".

3. כתוביות בשידורי הכנסת:

סעיף 11(ג) לחוק מחייב את הגוף המשדר בערוץ הכנסת ללוות את שידור דיוני המליאה והוועדות שאינם משודרים בשידור חי בתרגום לערבית או לעברית, לפי העניין. כמו כן, בתקנות וברישיון לשידורים בערוץ הכנסת נקבעו הוראות לעניין מידע לצופים בשידורי הערוץ: תקנה 8(א) לתקנות קובעת כי שידורי הכנסת ילוו בכותרות הכוללות את עיקרי הדברים שנאמרו בישיבת המליאה או הוועדה, לפי העניין; ברישיון נקבע כי השידור מהוועדות ילווה בכתוביות, ואלה יתחלפו במהלך השידור ויעדכנו את הצופים בנוגע לנושאים שעל סדר יומה של הוועדה ובנוגע לזהות הדוברים בה, תוך היצמדות לנוסח מתוך פרוטוקול הישיבה ובלי להביע עמדה כלשהי בנוגע לנאמר (נספח ב' לרישיון – מתכונת ואפיון הערוץ).

נוסף על כך, הגוף המשדר בערוץ הכנסת מחויב לפי חוק כתוביות ושפת סימנים להנגיש את שידוריו לאנשים עם מוגבלות שמיעה באמצעות ליווי השידורים בכתוביות ובתרגום לשפת הסימנים, והכול בהתאם להוראות אותו חוק.

בהתאם להמלצות הוועדה הציבורית כפי שאומצו על ידי יושב ראש הכנסת, וכדי להנגיש את שידורי הערוץ לציבור רחב ככל האפשר, מוצע להרחיב את חובות הגוף המשדר לעניין תרגום שידוריו לעברית או לערבית כאמור, ולקבוע כי כל שידורי הטלוויזיה בערוץ הכנסת, שאינם משודרים בשידור חי, ילוו בכתוביות תרגום לעברית או לערבית, לפי העניין.

לעניין המידע שנמסר היום לצופים בשידורי ערוץ הכנסת, הוועדה הציבורית סברה כי יש מקום לחייב את הגוף המשדר לספק מידע מעמיק ורחב יותר על הדיונים המתנהלים במליאת הכנסת ובוועדותיה. לפיכך, מוצע לחייב את הגוף המשדר בערוץ הכנסת ללוות את כל דיוני המליאה והוועדות בכיתוב הכולל מידע ודברי הסבר על מהותם של אותם דיונים, כגון הסבר תמציתי על דבר החקיקה הנדון בוועדה מוועדות הכנסת ושלבי החקיקה השונים. לפי המוצע, המועצה תהיה מוסמכת לקבוע כללים, הן לעניין תרגום שידורי הטלוויזיה של ערוץ הכנסת והן לעניין הוספת כיתוב כאמור.

**סעיף 11** מוצע להבהיר כי מימון שידורי הערוץ, לרבות התמורה שתשולם לגוף המשדר, לפי סעיף 19 לחוק, המורכב כיום מתקציב הכנסת ומשידור תשדירי שירות, יהיה ממקורות אלה בלבד, וכי לעניין תקציב הכנסת, מדובר על סכום שהוקצה לכך בתקציבה המאושר של הכנסת.

**סעיפים 12 עד 14** עקב השינוי המוצע בשם החוק ל"חוק שידורים מהכנסת", מוצע לתקן את החוקים שבהם מוזכר החוק: חוק התקשורת (בזק ושידורים), התשמ"ב–1982, חוק הרשות השנייה לטלוויזיה ורדיו, התש"ן–1990, וחוק שידורי טלוויזיה (כתוביות ושפת סימנים), התשס"ה–2005.

1. ס"ח התשס"ד, עמ' 32; התשע"א, עמ' 346. [↑](#footnote-ref-1)
2. ס"ח התשמ"ב, עמ' 218; התש... [↑](#footnote-ref-2)
3. ס"ח התש"ן, עמ' 59; התשע... [↑](#footnote-ref-3)
4. ס"ח התשס"ה, עמ' 956; התשע... [↑](#footnote-ref-4)